Pääkaupunkiseudun julkisessa liikenteessä tapahtuu tänään paljon muutoksia.

Liikenteessä siirrytään kesäaikatauluihin, Pasilan vanha asemarakennus suljetaan, kaikki HSL:n lähijunat ovat Flirt-junia, konduktöörit eivät enää myy junissa lippuja, myyntiin tulee ennakkoon ostettava kertalippu ja pyörää saa kuljettaa Flirt-junissa ilman aikarajoituksia.

Helsingin seudun liikenne toi pääkaupunkiseudun julkiseen liikenteeseen tänä maanantaina aimo nipun uudistuksia.

Puhutuin näistä on ehdottomasti lipunmyynnin loppuminen junissa. Jatkossa konduktöörit keskittyvät HSL:n mukaan asiakkaiden palvelemiseen.

HSL:n matkakortti, johon voi joko ladata arvoa tai matkustusaikaa, käy edelleen lippuna.

Kertalippuja voi ostaa mobiilisovelluksen kautta, mikäli on täysi-ikäinen ja omaa joko maksukortin tai kännykkäliittymän jolla voi maksaa. Myös R-kioskeista ja satunnaisilta muilta myyntipaikoilta voi ostaa lippuja tai ladata matkakortteja.

Vaihtoehtona voi toimia myös lipunmyyntiautomaatit. Automaatteja ei kuitenkaan joka asemalla ole, vaan HSL tiedotti viikonlopun aikana tilanneensa lisää automaatteja ja niitä asennetaan nyt paikoilleen kiireesti.

Siirtymäajan aikana asemalaitureilla partioi HSL:n työntekijöitä, joilta voi ostaa käteisellä lippuja.

Osaa matkustajista tilanne on hämmentänyt.

IS kysyi HSL:n viestintä- ja markkinointipäälliköltä, miten sekavissa tilanteissa käytännössä menetellään.

HSL:n viestintä- ja markkinointipäällikkö Sari Kotikangas, kun oli tiedossa, että siirtymäpäivänä ei ole automaatteja joka asemilla, eikö olisi ollut helpompaa vain jatkaa konduktöörien oikeutta myydä lippuja?

– Henkilöstön työvuoroja tehdään aika pitkäjänteisellä suunnitelmallisuudella etukäteen. Tässä oli tämä kesäaikatauluihin siirtymisen aika, ja jotenkin nyt päivä oli sitten tänään. On toki ikävä juttu, että kaikkia automaatteja ei saatu tähän. Kun eri haittoja arvioi, niin tämä on joustavampi järjestelmä lisätä partioita kuin jatkaa konduktöörien lipunmyyntiaikaa.

Mitä jos junaan tulee lapsi asemalta, jossa ei ole automaattia eikä aseman välittömässä läheisyydessä mitään myyntipaikkaa, eikä hän alaikäisenä pysty ostamaan mobiililippua? Miten tässä tilanteessa toimitaan?

– Tässä siirtymävaiheessa mennään enemmän sillä menetelmällä, että ymmärretään että tämä on vielä uusi asia. Nyt kun ei ole automaatteja jokaisessa paikassa, enemmän neuvotaan ja ohjeistetaan. Lapsiasiakkaat on lapsia ja ei heitä ainakaan noin vain poisteta junasta. Kyllä siellä henkilöstö katsoo asiakkaan tarpeita.

Miten pitkään siirtymäajan katsotaan kestävän? Milloin katsotaan, että asiakkailla pitäisi olla liput hallussa ja kaikilla asemilla toimivat lipunmyyntiautomaatit?

– No kyllä me nyt tavoitellaan, että tässä heinäkuun aikana saataisiin asiaa vietyä läpi. Toki nyt toivotaan tässäkin vaiheessa, että asiakkaat miettisivät niitä tapoja, mitkä on itselleen sopivia siihen lipun ostoon. Ymmärretään, että on erilaisia tilanteita ja vaikeuksia, niissä sitten ollaan asiakkaan puolella toki.